
Car coidealistes! 


Finalmen pos un annu un nov numeró de lE-Munde. Li annu 2012 certmen ne esset vermen un successe 
por li litt movement del excellent lingue Interlingue-Occidental in li internet. Per li íncomprensibil decision del 
proprietario del Yahoo gruppe Occidental expulser me ex li liste pro li fundation de un nov gruppe de 
Interlingue-Occidental in li social retage Facebok li max grand liste de Occidental in li internet restat sin 
activitá por li tot annu. 

Durant li annu 2012 yo anc ne esset tre activ por Interlingue-Occidental pro que yo esset electet quam 
secretario del international Ido-organisation ULI e esset activ in li organisation del Ido-mund congress 2012 
in Dessau. Ma ja bentost yo devet constatar que ti activitás esset in van. Li Idistas prefere combatter ínter se 
e li litt movement de Ido contene quelc tre desfacil persones qui prefere dissipar su témpor in eterni personal 
e political conflictes. 

Pro to yo demissionet in li fine del annu 2012 quam secretario del mund-organisation del Ido e desde ti 
moment yo dedica plu energie a Interlingue-Occidental. Yo deve constatar que it fa un grand diferentie si on 
concentra su eforties a solmen un planlingue o difuse su témpor ínter pluri planlingues. In solmen quelc 
mensus mi lingual capabilitás de Interlingue ameliorat se mult. 

In li comense del annu 2013 esset quasi un historic moment por li movement de Interlingue. Per li iniciative 
del Interlingueisto e poliglotto Donald Gasper evenit un incontra de Interlingue ínter Erich Werner del 
Interlingue-Union, Donald Gasper e me in Ulm. Yo vole sublinear que noi conversat durante li tot témpor 
solmen in Interlingue e noi nequande havet un problema intercomprender nos. Yo espera que ti reunion 
esset li comense por crear un activ movement de Interlingue in li real munde. Vu trova un curt raporte pri ti 
eveniment in ti-ci numeró de lE-Munde. 

Ma ancor resta mult cosas far. Yo ha finit li labore por un litt modern vocabularium de Interlingue secun 
temas. Per li auxilie de Bedrich Plavec, Donald Gasper e Erich Werner li vocabularium es ja pret. Ili auxiliat 
per corectiones e propositiones de mult nov paroles. Dunc li vocabularium contene anc tre modern paroles 
ex li dominias sport, sexualitá e computatores. Yo projecte publicar li vocabularium anc quam libre secun li 
“Books on Demand” (Libres secun demande) procedura. Li libre anc va contener quelc textus, un curt 
grammatica e un curt historie de Interlingue-Occidental. Quam resultate del libre yo ha ja publicat in li 
internet un liste de paroles Interlingue-German e German-lnterlingue secun alfabete. Ti listes contene plu 
quam 3000 paroles del tematic vocabularium in li alfabetic órdine. 

In li numeró 6 de ti jurnal vu posse leer pri li crescent activtitás de Interlingue-Occidental in li internet e quelc 
novas pri actual temas in li munde. In nor traditional angul poetic vu trova denov du traductet poemas. Li 
angul litterari es un poc obscur pro que it contene du horrore-racontas. Yo scrit in li decembre 2012 li 
horrore-raconta "Li munde de Sandra" originalmen in Interlingue. Vu trova it ci e anc un traduction de un 
obscur legende. Noi continua nor cursu de conversation diari in Interlingue per frases pri li viage in ho- 
numeró. Li actual tema de ti numeró es li problema del comun lingue in li Europan Union. Yo ha traductet un 
articul pri ti tema ex li anglesi jurnal "The Guardian". 

Yo mersia li nov activista de Interlingue Michelle pro su contributiones por li numeró 6 de lE-Munde e 

Bedrich Plavec por su corecturas. Yo desira vos un plesent letura! Qualmen sempre yo vell esser joyosi pri 
vor opiniones e comentaries pri li numeró 6 de IE Munde. 

Vor Thomas Schmidt 


NOVAS DE INTERLINGUE-OCCIDENTAL 



RAPORTE PRIU LITTINCONTRA DEINTERLINGUEIN ULM U 10 JANUAR 2013 

Li lOim januar 2013 evenit un presc historic "litt incontra de Interlingue". In li sud-west german cité de Ulm 
incontrat se tri Interlingueistes ex tri diferent landes por discusser li present situation e li futur del movement 
de Interlingue. Omni discussiones in li bell cité de Ulm esset solmen in Interlingue self, pro to li incontra anc 
esset un pruva que li lingue de Edgar de Wahl vive e es apt por li comunication. 



Litt incontra de Interlingue in Ulm, de levul: Erich Werner (Interlingue-Union), Thomas Schmidt (lE-Munde) e 
Donald Gasper (Hósped e activist de Interlingue) in li "Café Pano" ("pano" es anc li esperantic término por 
"pane") in centre de Ulm. 

Li participantes del incontra esset Erich Werner, secretario del Interlingue-Union de Svissia, li redactorde IE- 
Munde Thomas Schmidt de Germania e li poliglotto e activist de Interlingue Donald Gasper de China. Li tri 
coidealistes discusset ínter se circa sett hores. 

Li participantes del incontra consentit que li Interlingue-Union mey devenir plu visibil in li futur. Erich Werner 
accentuat que li max important tache del Interlingue-Union in li recent annus esset assecurar li regulari 
aparition del jurnal Cosmoglotta. Li actual situation es que Cosmoglotta es publicat regularimen duvez in li 
annu, e li Interlingue-Union have un liste de interessates. Senior Gasper e Thomas Schmidt laudat li qualitá 
de Cosmoglotta e accentuat li importantie del jurnal por li existentie de Interlingue quam lingue e movement. 

Li tri Interlingueistes acordat que in li sequent annu 2014 posse evenir un oficial incontra de Interlingue. 
Possibil locos por un tal incontra es Ulm o Munchen in Germania o un cité in Tchec Republica. It vell esser 
tre important si hay un local activist de Interlingue in li cité del congress. It es planat que un tal oficial 
incontra de Interlingue mey durar tri dies. To vell significar un prolongat fine de semane. 

In li sequent mensus li interessates de Interlingue va esser questionat e informat pri li possibilitás de un tal 
incontra in li sequent annu e pri lor interesse pri it. Li incontra 2014 posse anc esser li comense de un plu 
firm structura in li organisation del movement de Interlingue. In li actual situation un nucleo de quelc poc 
persones va suficer e it posse functionar quam un iniciatori gruppe por li revification de un activ Interlingue- 
movement in li real munde. 

Li taches de un tal nucleo-gruppe va esser coordinar li activitás e figurar quam un centre de information por 
chascun person qui have interesse por li lingue de Edgar de Wahl e pri un activ movement de Interlingue. 

Erich Werner e Thomas Schmidt consentit que Thomas Schmidt va informar in li futur in Cosmoglotta pri li 
activitás de Interlingue in li internet. In li futur li Interlingue-Union e li activitás del diversi activ Interlingueistes 
in li internet va esser plu bon ligat e novas de Interlingue in li internet va esser documentat in Cosmoglotta. 

Li tri coidealistes anc consentit que in li futur it va esser un grand tache publicar nov libres in Interlingue per li 
auxilie del modern tecnicas quam li "Books-on-demand" (Libres secun demande) procedura. Per li usation 
de ti-ci tecnica li publication de libres va devenir plu facil e min custosi. 

Donald Gasper proposit li traduction de un libre de Karl May in Interlingue. Li german fundation de Karl May 
es interessat in li publication de libres de Karl May in omni lingues. Li tri Interlingueistes interchangeat mult 
altri idés e propositiones. 

Donald Gasper anc monstrat al coidealistes li bell cité de Ulm. Li incontra evenit in un spíritu amical e totmen 
in Interlingue, e li tri coidealistes plana in li proxim futur repetir un tal convenida. Li incontra de Ulm havet un 
clar missage: Interlingue vive e deve devenir plu visibil in li sequent mensus e annus. Omni auxilie de 
coidealistes por realisar ti scopes es tre benevenit. 

INTERLINGUE-WIKIPEDIE ATINGE “2000 ARTICULES 

WikiphdiA 


ln li fine del annu 2012 li Wikipedie de Interlingue atinget li magic born-petre de 2000 articules. Li articul pri li 
slovenian ski-sportista Tina Maze esset li 2000im contribution del Wikipedie in ii lingue de Edgar de Wahl. 
fnter li planlingues solmen Esperanto, Ido, Interlingua, Interlingue, Novial, Lojpan e Volapiik have lor propri 
Wikipedies intra li projecte del oficial Wikipedie. Ma li Wikipedie de Interlingue sempre besona contributores. 
Ples devenir activ por li Wikipedie de Interlingue! Vu trova it ci: httD://ie.wikioedia.ora 


FACEBOOK GRUPPE DEINTERLINGUE CRESCE 



Pos un periode de hivernation li gruppe Interlingue-Occidental in li social retage Facebook devenit plu activ e 
cresce. Li gruppe de Facebook de Interlingue have nu circa 40 membres. It es nu mem li centre del activitá 
de Interlingue in li internet. Esser presente in li social retage Facebook es hodie un absolut necessitá. In li 
internet li gruppes de Yahoo ha devenit hodie un poc antiquat e mult persones hodie ne have plu un conto 
che Yahoo, ma che Facebook. Li gruppe de Interlingue che Facebook ha devenit in li recent mensus li nov 
centre de comunication de Interlingueistes. Vu trova ta discussiones pri actual temas, documentes e 
informationes pri Interlingue. Vu trova it ci: http://www.facebook.com/aroups/403123056383240/ 


EXPOSITION DE PLANLINGUES IN MUNCHEN 

In li estive de 2012 evenit in li bavarian biblioteca statal de Munchen un exposition pri planlingues. Li cause 
del exposition esset ii lOOim anniversarie del morte del autor de Volapuk Johann Martin Schleyer e li 125im 
anniversarie del publication del lingue Esperanto. Regretabilmen pro li ignorantie del organisatores pri 
planlingues e pro li fanatisme de esperantistes li exposition esset transformat quasi in un reclam-eveniment 
por Esperanto. Anc li interlinguistic simposium al inauguration del exposition monstrat ti trist facte. In li 
discurses Volapùk esset declarat a un pre-forme de Esperanto e li errorosi idioma de Zamenhof esset stilisiat 
al fine-punctu del planlingues. Tam long quam li interlinguistica resta solmen in li manus de activistes del 
Esperanto ti scientie ne va esser acceptat quam seriosi branche de linguistica. 

Li exposition consistet ex du salas. In un obscur cámera on trovat tre valorosi documentes de varie ancian 

planlingues. Ta on anc posset regardar tre interessant documentes de Volapuk e plu old projectes. In li altri 
sala on posset vider abundant old e nov materiale de propaganda por Esperanto. 

Li lingue de Edgar de Wahl e anc li rol del creator de Interlingue-Occidental por li lingue Esperanto ne esset 
mentionat ni in li exposition self ni in li catalog del exposition, quel contene anc li discurses del simposium. 
On deve saver que in Germania li interlinguistica (o to quo ha restat de it) es in li manus de persones ex li 
ex-GDR e Esperanto esset privilegiat in li German Democratic Republica in comparation al altri planlingues. 

Ma simptomatic por li mal reputation del interlinguistica esset que null representante del divers lingual 
scienties del universtá de Munchen esset present durante li simposium, benque li linguistic facultás esset 
oficialmen invitat. Naturalmen it es certmen positiv que un presc obliviat tema qualmen planlingues esset 
tractat per un grand institution e anc del medies. Si li interlinguistica vole haver un futur, it deve devenir plu 
objectiv e abandonar su partialitá por Esperanto. To posse solmen evenir si plu adherentes de altri 
planlingues deveni activ in li interlinguistica e si ti persones cessa esser submissiv al regnant elite del 
esperantistes in li interlinguistica. Anc li interlinguistica deve sequer li principle del "inpartialitá del scientie", 
quel esset postulat del grand german sociologo Max Weber. 


NOV BLOG DEINTERLINGUE 

Li yun internet-activista de Interlingue Michelle ha presentat un nov blog de Interlingue in li internet. Li blog 
have li titul “Puellesses” e Michelle ha comensat it per du poemas e un articul pro quo puellas es in li scole 
plu successosi quam puéres. Michelle ha tre rapidmen aprendet Interlingue in li internet. Mersí e feliciationes 
pro ti nov iniciative! Vu trova li blog ci: http://puellesses.wordpress.com/ 


INTERLINGUE CHE TWITTER 

Yo ha comensat che Twitter scrir sub li nómine “Emily De Wahl” contributiones in Interlingue. Twitter es un 
micro-blog e chascun contribution deve haber min quam 140 signes. It es tre popular e presc chascun 
celebri personalitá have su Twitter-conto. Por trovar e abonnar mi contributiones on deve serchar sub “Emily 
De Wahl” o serchar por li etiquette #lnterlingue. Yo usa in omni mi contributiones li etiquette “Interlingue”. It 
vell esser bon si plu persones ta vell scrir in Interlingue. (Michelle) 

Ll MUNDE IN INTERLINGUE-OCCIDENTAL 



Ll EUROPAN UNION HA RECIVET U NOBEL-PREMIE POR PACE 

Li Europan Union ha recivet li Nobel-premie 2012 por pace. Li lOim de decembre 2012 li premie esset 
inmanuat in Oslo solemnimen al presidente del Europan Consilie Herman van Rompuy (Belgia), al 
presidente del Europan Comission José Manuel Barroso (Portugal) e al president del Europan Parlament 
Martin Schulz (Germania). Li comité del Nobel-premie adjudicat li premie al Europan Union por apreciar li 
merites e eforties del EU por li pace in Europa durant li passat 60 annus. Li chef del comité del Nobel-premie 
Thorbjòrn Jageland e van Rompuy emfasat li amical relationes ínter Francia e Germania quam un exemple 
del pace in li hodial Europa. Támen li Europan Union es hodie per li crise del comun valuta euro in un tre 
desfacil situation. Esset un litt ironie que li EU ha recivet li premie in li capitale de Norvegia. Li norvegianes 
ha refusat duvez li membritá de lor país in li Europan Union per votationes in li annus 1972 e 1984. Secun 
inquestes del public opinion hodie mem 70 percentes del norvegianes es contra li membritá de lor land in li 
Europan Union. 


CROATIA DEVENIMEMBRE DEL EUROPAN UNION 



Malgré li crise del comun europan valuta euro li Europan Union continua expander se. Li lim de julí 2013 
Croatia va devenir li 28im membre del Europan Union. Pos Slovenia in li annu 2004 Croatia es li duesim ex- 
yugoslav republica, quel va intrar in li Europan Union. Li croatic lingue va devenir bentost li 24-esim oficial 
lingue del EU. Li modern croatic state devenit índependent in li annu 1991, ma li land suffret mult in li 
yugoslav guerre intern ínter 1992 e 1995. Li politic relationes extern con Slovenia, Serbia e Bosnia e 
Hercegovina es tre complicat. Croatia negociat con li Europan Union desde li octobre 2005 pri su adhesion. 
Li negocationes finit in li junio 2011. In li comense del annu 2012 du ters del croatic population votat in un 
referendum por li membritá de Croatia in li Europan Union. Ma solmen 43,6 percentes del croates 

partiprendet in li referendum anc pro to, pro que li land es in un grand economic crise. In li april 2013 Croatia 
ja electet su 12 representantes in li Europan Parlament, ma solmen 20,6 percentes del habitantes votat. 


LUXEMBURGIA QUAM PARADISE DEL EMANCIPATION DEL FÉMINAS 

Presc partú sur li munde féminas recive min pecunie por li sam labor quam mannes e generalmen li salaries 
del féminas es plu bass. Ma hay un exception in Europa e to es li litt state de Luxemburgia. Ta li féminas 
have li plu alt salarie in li medie quam li mannes. Secun un statistica por li annu 2010 li medial salarie de un 
fémina in Luxemburgia esset 45.767 euros annualmen. Li mascul colegos ganiat solmen 44.224 euros 
medialmen. To es tri percentes min. In Luxemburgia féminas max frequentmen labora in li sector de 
education, in banks e in assecuranties. (Michelle) 


ANGUL LYRIC 


M 


ln nor angul lyric yo ha traductet du poemas de ínconosset autores ex li internet. 

YO NE VOLE 

Yo ne vole, 
que alquí vide, 
qualmen mal yo vermen 
standa sin te! 

Yo ne vole, 
que tu remarca, 
que yo ama te! 

Yo ne vole, 

que tu vide in me plu 

quam tu deve! 

Yo ne vole 

percepter, que it es amore che me! 

Yo ne vole, 

que alquí remarca 

que tu es mi puella! 

(Traductet de un ínonosset autor ex li internet) 

YOAMA TE 

Tu es omnicos por me, 
yo ne vole perdir te. 

Mi vive es perfect, 
desde yo conosse te. 

Solmen tu fa me tant felici 
e omnicos es valorosi. 

Tu es li sol person, 

qui comprende me vermen. 

Noi contra li rest del munde 
por sempre e eternimen. 

Yo ama te. 

(Traductet de un ínonosset autoressa ex li internet) 


ANGUL LITTERARI 



ln ti-ci numeró li angul litterari es un poc obscur. It contene du horrore-racontas. "Li frappada" es un curt 
obscur legende quel yo ha traductet. Li autoressa nomina se Liv e have 14 annus. Yo ha scrit li duesim 
raconta self in Interlingue. Ti orignal raconta con li titul "Li munde de Sandra" ja esset publicat in li numeró 21 
del internet jurnal "Posta Mundi". Li motive de ambi racontas es li question quo es li realitá e esque nor vive 
es solmen un somnie. 

Ll FRAPPADA 


It es un customal véspere. Yo es sol in hem e yo lee un tre interessant criminal roman. Pro to yo in prim ne 
audi li piani frappada al porta de mi chambre. Solmen quande it deveni plu bruiosi e energic yo remarca it e 
regarda de mi libre vers li porta. Fórsan mi genitores ja ha retornat plu tost. Yo aperte li porta, ma on ne 
posse vider alquí. Yo comensa sentir timore in me. Por ne audir plu li horribil bruidas, queles yo ja audi in 
chascun angul de nor apartament, yo incomuta li radio por escutar musica. Támen yo audi it denov pos 
quelc minutes. It es un piani, ma clar frappada. Tande li porta aperte se, ma nequí intra. Yo time e prende mi 
mobil-telefon por telefonar a mi genitores. Ma yo ne posse atinger les. Yo prova atinger mi fratre per mobil- 
telefon. II es visitant un amíco, ma anc il ne responde. Yo strax decomuta omni lampes in li tot apartament e 
yo incomuta li television-aparate. Yo regarda li novas e pensa que to posse esser solmen un mal joca. In li 
novas es dit que in li dom, in quel nor apartament es situat, esset un terribil incendie. Omni persones qui 
esset in li dom esset mortat per li incendie. Nequí supervivet. Esque yo ancor vive? E quo esset ti frappada? 
Qualmen on posse explicar ti eveniment? Yo ne save ca to es solmen un reva o vermen li realitá. 

(Obscur legende de Liv 14 annus, traductet ex li german) 


ORIGINAL LITTERATURA: U MUNDE DE SANDRA 

1 . 

Desde quelc témpor yo have sempre li sam somnie in li nocte. Sovente yo avigila me criante in li nocte. Mi 
vestiment de nocte glutina a mi córpor pro sudore. Li cochemare comensa sempre quande yo avigila me in 
mi lette. Li tot apartament es silent. Subitmen yo decovri que mi vestiment de nocte es plen de sangue. Yo 
cria pro horrore e salta ex mi lette. Yo curre ex mi chambre e sercha mi genitores e mi litt sestra Emma. 
Arivante in li cocinería, yo vide un tracie de sangue. It es mi matre, qui jace mort sub li table in su propri 
sangue. Mi ocules plena se con lácrimes e yo cria. Qui ha fat to? Ma u es mi 10 annus old sestra Emma? Yo 
torna me e voca li nómine de mi sestra: “Emma, Emma u tu es?” Yo curre tam rapidmen quam yo posse in li 
chambre de mi sestra. A unesim vide li chambre es vacui. 

Fórsan ella ha escapat! Ma tande yo regarda al grand scaf por vestimentes in li angul del chambre. Sangue 
ha fluet ex li scaf e li tapisse ha colorat se un poc rubie avan me. Yo cria con voce alt: “Emma! Ne tu, no!” Yo 
aperte li porta de scaf e li córpor de Emna cade ex li scaf e in su dors es un grand cultell. It es li grand cultell 
ex nor cocinería. Yo sovente usa it por tranchar. Sam quam mi matre anc Emma esset punialat. Su litt e bell 
córpor es plen de vúlneres. Yo plora e yo presc sufoca pro que yo apen posse respirar plu. Mi povri sestra, 
ella esset tant yun! 

Ma subitmen yo audi passus. To posse esser li mortator de mi matre e de mi sestra. Yo prova celar me sub li 
lette de Emma. Ma li passus deveni plu sonori. Yo treme pro timore. E vermen un person intra in li chambre. 
Yo es in un statu de panica. Yo posse vider que il es vestit totalmen in nigri. Li passus aproxima se. Nu yo 
posse vider li nigri mann. It es un mann con un strangi casco. Sin dúbite il ha decovrit me. Esque to es mi 

fine? Li munde comensa tornar se círcum me. Yo senti un vertígine e perdi li conscientie. Li munde deveni 
tam nigri quam li vestimentes del person in li chambre. 


2 . 

Subitmen yo audi un rision. It es un conosset rision! Yes, it es Emma! Ella vive! Yo aperte li ocules e yo vide 
un long brun capill-tress. E vermen Emma sta avan mi lette. “Sandra, pro quo tu cria tant bruiosimen?”, di 
Emma e subride. “Veni! Lass nos dejunear nu. Papá ha ja surtit.” Yo inbrassa Emma e yo es tre felici. Ella 
vive e it esset solmen denov ti stult cochemare. Emma subride: “Sandra, quo ha evenit?” Yo ride e responde: 
“Omnicos es bon, Emma. It esset solmen un mal somnie”. Emma ride e forlassa mi chambre. Rapidmen yo 
vesti me e ea al cocinería. E ta sta anc mi matre e regarda me. “Sandra, tu ha vermen dormit tre longmen! 
Tu posse esser felici que hodie es saturdí, mi carissima!” Yo have lácrimes in li ocules e inbrassa mi mamá. 
Anc ella vive! Omnicos es in li optim órdine. 

Mi mamá caressa mi cap e yo senti li calore de su córpor. Poy ella questiona me: “Carissima, esque tu 
denov havet ti strangi cochemare?” Yo inclina li cap tristmen. “Sandra, to es solmen li pubertá! Ne chagrina 
te tro mult. It es tre normal in li etá de 12 annus haver strangi somnies”, ella prova tranquilisar me. Emma 
ride sonorimen e moca me: “Esque tu es inamorat, Sandra?”. Yo ride e sucusse li cap e replica: “No, ma tu 
es tro curiosi litt flicca!” Emma monstra a me su lingue e ella condui se quam un litt bebé por amusar nos. 
Noi omni ride e li munde es in perfect órdine. Yo es tre felici. Mi mamá inbrassa nos ambi. Yo sospira 
felicimen. Ma mi mamá presse tre fortmen mi epoles e to comensa doler me “Mamá, to sufice, ples cessar”, 
yo cria. Támen mi matre continua e li dolore augmenta se. Yo apen posse ancor respirar. Ma ella e Emma 
ride solmen. Yo cria denov e lentmen yo perdi denov li conscientie. Li munde deveni nigri. 


3. 

Yo ne save, til quant yo esset sin conscientie. Ma yo ancor vive. Yo senti mi córpor, ma yo ne posse mover 
me. Yo jace sur un lette, ma mi manus es incatenat. U yo es? Yo senti un augmentant panica in me. Yo ne 
audacia aperter mi ocules. Yo audi un tre calm voce: “Sandra, tu es in li hospital. Yo es doctor Braun.” 

Yo aperte velocimen mi ocules. Yo vide que yo jace solitarimen in un chambre de un hospital. Yo es vestit in 
un vestiment de nocte de un hospital. Yo es totalmen confuset. Li medico regarda me. II es un barbut mann 
in li etá de fórsan 45 annus. Doctor Braun have un bell visage e yo prova subrider. “Doctor, pro quo yo es 
incatenat. Ples remover li catenes!” Fórsan yo ha fat un prova de suicidie, ma yo ne posse memorar me. Yo 
ne have un altri explication. Mi long blond capillatura es in total desórdine. Yo deve urgentmen lavar mi 
capilles. 

Doctor Braun observa me intensmen e pos un ínterminabil témpor il di: “Sandra, esque tu memora quo ha 
evenit?” “Yes, yo esset sin conscientie. Ma yo pensa que it esset solmen un litt erra de mi matre qui 
circumbrassat me tro fortmen”, yo replica. Mi povri mamá! Probabilmen ella da se nu li culpa. “U es mi 
matre? Yo vole dir a ella que omnicos es bon. Yo standa bon.”, yo di a doctor Braun. 

Li mann con li curt nigri capillatura regarda me in un mixtura ínter dúbite e surprise. Ma il ne responde. 

Fórsan mi matre deve laborar. Subitmen yo audi un bruida avan li chambre. E yo audi li voce de mi patre! Yo 
es tre felici. “Esque mi patre ne posse visitar me?”, yo questiona li medico. II certmen ha atendet tre longmen 
til yo avigila me. It es tant bell haver un tal felici familie. Mi familie esset ya sempre tre important por me. 

Doctor Braun sembla a me totalmen iritat. “Sandra, yo ne pensa que to es un bon idé”, il di timorosimen. Yo 
ne comprende pro quo e yo clama in li esperantie que mi patre posse audir me. “Papá, yo es vigil. Omnicos 
es in órdine.” Yo subride satisfat. Nu il save que yo es san. Li visage de doctor Braun monstra un grand 
horrore. Li bruida avan li porta cessa por un moment e poy mi patre curre in li chambre, ma un policist tene 
le fixmen ante que il posse aproximar se plu a me. Ma alquó ne es in órdine. Li visage de mi patre es ne 
solmen plen de siccat lácrimes, ma anc rubi pro colere e odie. E pro quo es un policist avan li porta e yo es 
incatenat? Quo ha vermen evenit? 

Li medico prova tranquilisar mi patre: “Ella ne memora se pri to quo evenit. Ples forlassar strax li chambre.” 
Ma mi patre regarda me plen de odie. Yo senti qualmen lácrimes plena mi ocules. “Papá, u es mamá e 
Emma? Ples dir it a me! Ples!”, yo cria con sufocat voce. Durant que li policist posse pussar mi patre con 
violentie ex li chambre il clama a me. “Tu ha mortat les! Tu ha punialat les! Tu es totalmen frenesi! PRO QUO 
SANDRA? PRO QUO?”, il criat quam un vermen alienat person. 

Yo es totalmen perplex e yo regarda doctor Braun. “To ne es ver! Ples dir a me que mi matre e Emma es in 
hem”, yo cria e comensa plorar. Un infirmera intra in li chambre e prepara un spruzzuore por me. Yo ne 
posse impedir to pro que yo es ancor incatenat. “It esset solmen un somnie! Yo ne ha fat to! Ples creder me! 
It esset solmen un somie”, yo cria quande li infirmera spruzza alqual liquide in mi brass. Li medico inclina se 
a me: “Sandra, tu deve nu dormir. Noi va parlar pri omnicos plu tardmen. Li police ha trovat tui matre e tui 
sestra mort in li apartament. Tui matre jacet in li cocinería sub li table e tui sestra apu un scaf in su chambre. 
Li police ha trovat te in li chambre de tui sestra. Tu ha celat te sub li lette. Poy li police intrat in li chambre e 
tu ha perdit li conscientie. Ma nu tu deve dormir un poc.” Yo provat dessucessosimen levar me, ma li medico 
e li infirmera impedit me. Yo esset infuriat:”NO, IT ESSET SOLMEN UN SOMNIE! FÓRSAN TO ES ANC UN 
SOMNIE!”. 

Poy li medicament efectet e yo deveni tre fatigat e yo comensa indormir. Tra un nebul yo posse ancor 
escutar alqual voces. Un feminin voce di: “Li puella es totalmen folli. Ella ha certmen regardat tro mult 
horrore-filmes e decidet massacrar su familie”. Un mascul voce replicat: “Sestra Sabine. Li puella es tre, tre 
malad. Ella ja longmen vive in su propri realitá. Yo pensa que ella anc ne vole acceptar que su genitores es 
divorciat desde du annus. To certmen esset un choc por ella e fórsan to explica... “ 

Yo ne posset escutar plu li voces e plongeat in un blanc nebul. Yo ancor espera que to esset solmen un 
sommie e que poy mamá e Emma vive. Fórsan to esset solmen un extendet version de mi somnie. Yo 
suplica que it esset solmen un somnie e que noi quar va bentost rider junt pri to pos que yo va avigilar me in 
mi chambre. Poy noi omni va dejunear junt quam sempre durant li fine de semane. Ma yo ne save plu quo 
es ver e quo es un somnie. Fórsan mi tot vive esset solmen un ilusion... 

(Thomas Schmidt, decembre 2012) 

LINGUE 



Noi continua nor litt cursu de conversation diari. In ti numeró del revúe IE Munde vu trova quelc frases util 
por li viage. Li frases es prendet ex li cursu de Alphonse Matejka por german-parlantes in li actual ortografie 
de Interlingue. 


CONVERSATIONININTERLINGUE - PARTE 6 U VIAGE 

U es li buró de information (li venditoria de billetes, li sala de atende)? 

Un billet de duesim classe (simplic, vade e retro) por Genève. 

Portero, ples far inregistrar mi bagages. 

U es li platform de depart del rubi flech? 

Ples reservar me un plazza in un compartiment por nonfumatores. 

Li tren departe pos 5 minutes. 

Conductor, esque li tren halta in Burgdorf? 

Olten, quin minutes de halta! 

Li tren have retard. 

Li corespondentie con Basel ne es garantit! 

Lausanne! Changeament de tren por Montreux e Brig! 

Noi have solmen un demi-hor por dinear. 

Lass nos ear al bufet del station! 

TEMA: IN Ll LABORATORIA DEL LINGUES 


Pri li problema del comun lingue in li Europan Union 



On parla ante omnicos pri pecunie in Bruxelles. Li britano di "a billion euros", li portuges "um bilháo de 
euros". Li hispan parol por bilion es "billón", ma "a billion euros" es "mill miliones de euros". In li croatic 
lingue "billion" es "miljarde", in nederlandesi "miljard". E si in francesi on parla pri "un billion", to coresponde 
al anglesi "trillion". Naturalmen. 

Li traduction es in li centrale del Europan Union un complicat e custosi afere. Li Europan Union have 
oficialmen tri labor-lingues: german, francesi e anglesi. Pro que on parla in li membre-states mem 23 lingues, 
hay 506 possibil combinationes por queles on besona un traductor, qui save du special lingues. Per li 
extension del Europan Union ha crescet li númere del traductores durant li passat annus de 200 til 300 a 
2000 til 3000. Li Europan Union producte chascun annu 1,76 milliones págines de traductiones por un precie 
de 300 milliones Euros. Si Croatia va adherer al Europan Union, li 1 im de juli hay denov un nov lingue. 

Li guvernamentes vole in ti témpor in quel chascun vole sparniar moné, con plesura acurtar li budgete del 
Europan Union. Pro to mult persones audit con grand joya li max nov discurse del german presidente 
Joachim Gauck pri Europa, in quel il proposit que il vole far anglesi li sol oficial lingue del Europan Union: "It 
es ya corect: Li yun generation adultija alquam con anglesi quam lingue franca. Ma yo pensa que noi ne 
deve ceder li lingual integration al hasarde." Por Europa entusiastes e comissarios del lingues to sona quam 
musica in lor oreles. Li Europan Union vell devenir plu svelt e plu eficient, si on parla anglesi in li coridores 
del Bruxelles. 

Ma esque to es realistic? In un cert maniere it vell solmen confirmar un tendentie. Desde li grand extension 
del Europan Union al ost in li annu 2004 li usada del francesi ha mult diminuet in conferenties. German es ja 
desde long témpor solmen sur li papere un oficial lingue. In li Europan Parlament li documentes ja es 
traductet solmen ancor in li pertinent lingues. Pro to ne hay documentes del europan pisc-politica in tchec. 
Durante que li nord e li ost del Europan Union vell preferer que anglesi deveni li sol lingue oficial, contra to II 
sud del Europan Union vell ear sur li barricades. Frances diplomates plendi que con li anglesi anc li 
anglosaxonic idés pri politica e economie vell intrar secretmen in li centre del decisiones de Europa. In li 
passat annu un jurnalist del frances jurnal Liberátion ha boycottat un presse-conferentie in Dublin por li 
presidentie del Europan Union, pro que on parlat ta solmen anglesi. 

Ma anc vell esser legal obstacules. "Imposir anglesi quam lingue oficial in Europa, vell esser tre 
índemocratic", di Diego Marani, un scritor e oficiario del direction general de traduction del Europan 

Comission. Vice promover li europan unification it vell far li tot projecte mem ancor plu elitari. Omni 
traductiones, di Marani, custa li Europan Union ne plu quam du tasses de café por chascun person 
annualmen: un litt precie por li democratie. 

E quel es li alternatives? Li proposition parlar in li institutiones del Europan Union latin es un joca por li prim 
april. Ma mani traductores considera Esperanto quam un plu just solution quam anglesi. Un altri proposition 
es que null diplomat deve parlar in su lingue matrin por far egalitá. In li buró de Marani quelc employates ha 
experimentat con "Europanto", quel es li self nominat "jazz del lingues", un self-fat potpourri de lingues 
europan sin gramatica e con limitat vocabularium. 

Naturalmen Europanto es un joca, ma li missage es seriosi. It ne va functionar imposir al europanes un 
lingue comun, ma fórsan it va developar se self. In li annu passat un frustrat traductor ha creat un document 
de 33 págines in quel il listat li íncorectmen usat frases de anglesi, queles on posse trovar in omni 
publicationes del Europan Union. Por parlatores de anglesi quam lingue matrin ti Europarl fórsan ne sona 
bellmen, ma it posse devenir li nov lingue franca, quel forma se avan nor ocules. Discardant la textbuch, 
externalise sus sprachangst y just improviste. 

Philipp Oltermann, The Guardian 

INTERLINGUE IN CIFFRES 



Númere del articules in li lE-Wikipedie ( 30im de may 2013): 2070 
Númere del membres in li Interlingue-Occidental gruppe de Facebook: 39 

Númere de frases in Interlingue sur li internet-págine Tatoeba: 384 (72-esim rang ínter 130 lingues) 


QUELC LIGAMENTES DE INTERLINGUE-OCCIDENTAL IN Ll INTERNET 

Interlingue Union: Li internet-págine del organisation oficial de Interlingue http://www.interlinaue.org/ 

Li Yahoo Gruppe de Interlingue-Occidental htto://de. arouDS.vahoo.com/aroup/interlinaue-occidental/ 

Li Interlingue Wikipedie http://ie.wikipedia.org 

Blog de Thomas Schmidt in Interlingue http://interlinaue.bloaspot.com/ 

Cosmoglotta. Modern numerós del organ del Interlingue Union http://cosmoalotta.narod.ru/ 

Archive Cosmoglotta. http://www.interlinaue.org/cma/index.html 

Occidentalitá. Li blog de Sebastian Hartwig con audio-dossieres. http://www.occidentalita.bloaspot.com 
Li gruppe de Interlingue-Occidental che Facebook http://www.facebook.com/aroups/403123056383240/ 
Puellelles. Blog de Michelle in Interlingue http://puellesses.wordpress.com/ 


IE MUNDE 

Redaction: Thomas Schmidt 
Contributiones de: Thomas Schmidt, Michelle 
Corecturas: Bedrich Plavec 

